જોકે આ ચૂંટણીની સૌથી ચર્ચાસ્પદ બાબત રહી કે રશિયાએ પણ પોતાની ચૂંટણીમાં વિદેશી તાકતો ગરબડ કરાવે છે તેવો આરોપ લગાવ્યો છે. મતદાન ચાલતું હતું ત્યારે જ ચૂંટણી તંત્રે એવો દાવો કર્યો કે વિદેશમાંથી રશિયાના કમ્પ્યૂટરોને હેક કરવાના 15 પ્રયાસો થયા હતા. જુદા જુદા 15 દેશોમાંથી સાયબર એટેક થયા તેવો દાવો કરાયો હતો. છેલ્લે અમેરિકામાં પ્રમુખની ચૂંટણી થઈ અને ડોનાલ્ડ ટ્રમ્પ જીતી ગયાં ત્યારે અમેરિકામાં પણ રશિયાના નામે ભારે વિવાદ થયો હતો. રશિયાનું જાસૂસી તંત્ર કામે લાગી ગયું હતું અને હિલેરી ક્લિન્ટન ન જીતે તે માટે ભાંગફોડ કરીને હતી તેવા આક્ષેપો હજી પણ અમેરિકામાં ચાલી રહ્યાં છે. ટ્રમ્પ સાથે ખાનગીમાં ગોઠવણ થઈ હતી અને હિલેરી વિરુદ્ધનો મસાલો રશિયા પૂરો પાડે તેને બરાબર ચગાવાતો હતો તેવો આક્ષેપ છે. આજના યુગમાં મહાસત્તાએ શસ્ત્રોથી હુમલો કરવાની જરૂર રહેતી નથી. દૂર બેઠાંબેઠાં પ્રચારનો મારો ચાલે તો કોઈને પણ હરાવી શકાય. જોકે અમેરિકા પુતીનને એમ હરાવી શક્યું નથી.